El Centre de Promoció Econòmica inicia un cicle de tallers formatius per a la busca d’ocupació
15 de Febrero de 2018

Carcaixent

L’Àrea de Promoció Econòmica de l’Ajuntament de Carcaixent ha iniciat els «Dimecres d’ocupació», una sèrie de tallers formatius que tenen com a objectiu acompanyar, durant un mes, les persones que estan en cerca activa de feina en tot el procés, des de la creació del currículum fins a la preparació de l’entrevista de treball. El primer cicle de sessions començarà el dimecres 28 de febrer i està previst que es torne a repetir quatre vegades més al llarg del present any, per tal de poder atendre un major nombre d’assistents.

Els tallers tindran lloc al llarg de quatre dimecres consecutius i estan orientats, bàsicament, al desenvolupament d’habilitats digitals com, per exemple, la utilització dels portals d’ocupació i les xarxes socials en la busca d’ocupació o la preparació d’un currículum en línia adaptat al perfil de cada persona. Per altra banda, s’ha reservat un dels dimecres per a realitzar una sessió coaching a fi de motivar les persones desocupades i fomentar, així, la seua participació activa en tot el procés. L’últim dels tallers està pensat per a preparar el moment de l’entrevista, on es treballarà la comunicació per tal d’aconseguir que esta siga l’adequada i eficaç per a obtindre el lloc de treball al qual es presenta.

Per a Paco Salom, alcalde de Carcaixent i responsable de l’Àrea de Promoció Econòmica, el plantejament d’estos tallers resulta «innovador i molt profitós», ja que permeten acompanyar i recolzar les persones que estan en procés de cerca de feina en tot moment. «A banda de familiaritzar-los amb els canals actuals per a la cerca d’ocupació – ha explicat Paco Salom -, els «Dimecres d’ocupació» possibiliten estar en contacte directe amb professionals que podran resoldre els seus dubtes i, el més important, acompanyar-los i assessorar-los en un tràmit dur i complicat com és la cerca d’un lloc de treball».

Les places de cada sessió estan limitades a 8, per a facilitar la interacció en el grup i el seguiment de cada cas per part de les tècniques del Centre de Promoció Econòmica. Les persones que estiguen interessades a formar part dels «Dimecres d’ocupació» poden posar-se en contacte amb el Centre de forma presencial, per telèfon 962457671 o pel correu electrònic johana.ciro@carcaixent.es.